作者:嚴仁
標題:賀新郎
內容:蘭芷湘東國。正愁予、一江紅葉，水程孤驛。欲寫瀟湘無限意，那得如椽彩筆。但滿眼、西風蕭瑟。我所思兮何處所，在鐔津、津上滄灣側。誰氏子，閬風客。閬風仙客才無敵。賦悲秋、抑揚頓挫，流籬沈鬱。百賦千詩朝復暮，解道波濤春力。憶共爾、乘槎吹笛。八表神遊吾夢見，渺洞庭、青草煙波隔。空悵望，楚天碧。